
RANGOS SUTARTIS

2026 m.                            d. Nr.
Vilnius


Lietuvos sporto centras, kodas 188600743, adresas Viršuliškių g. 107, Vilnius, atstovaujamas direktoriaus, veikiančio pagal įstaigos nuostatus (toliau – Užsakovas), 
ir 
Pavadinimas, kodas ___________, adresas _____________, atstovaujama direktoriaus ____________, veikiančio pagal bendrovės įstatus (toliau – Rangovas), toliau kartu vadinami „Šalimis“, o kiekvienas atskirai — „Šalimi", sudarėme šią Rangos sutartį (toliau – Sutartis), kurioje susitariame:

1. BENDROSIOS NUOSTATOS
1.1. Sutartyje vartojamos sąvokos atitinka sąvokas, vartojamas Lietuvos Respublikos civiliniame kodekse, Lietuvos Respublikos statybos įstatyme, Lietuvos Respublikos viešųjų pirkimų įstatyme (toliau – VPĮ) ir kituose viešuosius pirkimus reglamentuojančiuose teisės aktuose.
1.2. Sutartis sudaroma, remiantis Biudžetinės įstaigos Lietuvos sporto centro viešojo pirkimo konkurso „Lietuvos sporto centro „Nemuno žiedo“ sporto bazės lenktynių trasos asfalto keitimo ir lyginimo darbai“ (toliau – Konkursas) rezultatais.
1.3. Visus ginčus, klausimus ar nesutarimus dėl Sutarties sąlygų, kurie gali atsirasti vykdant šią Sutartį taip pat dėl to, kas neaptarta šioje Sutartyje, Šalys susitaria spręsti ir Sutartį aiškinti vadovaudamosi Lietuvos Respublikos civiliniu kodeksu, VPĮ, kitais teisės aktais, pirkimo dokumentais ir pirkimo sąlygomis su visais šių dokumentų priedais, Rangovo pasiūlymo dokumentais.

2. SUTARTIES OBJEKTAS
2.1. Šioje Sutartyje nustatytomis sąlygomis Rangovas savo jėgomis ir rizika įsipareigoja atlikti Lietuvos sporto centro lenktynių trasos „Nemuno žiedas“ asfalto keitimo ir lyginimo darbus, nurodytus Sutarties priede (toliau  Darbai) ir perduoti Darbų rezultatą Užsakovui šioje Sutartyje nustatytomis sąlygomis, terminais ir tvarka.
2.2. Darbų savybės, apimtis ir kita informacija apie Darbus detalizuojama Sutarties prieduose.
2.3. Šioje Sutartyje nustatytomis sąlygomis Užsakovas įsipareigoja sumokėti Rangovui už tinkamai, tvarkingai ir laiku atliktus, Sutartyje numatytus darbus.
2.4. Darbų atlikimo vieta: Nemuno g. 20, Gaižėnėlių k., Ringaudų sen., Kauno r.

3. SUTARTIES VYKDYMUI PASITELKIAMI SUBRANGOVAI
3.1. Sutarties vykdymui gali būti pasitelkiami subrangovai ir (ar) specialistai.
3.2. Subrangovų bei specialistų pasitelkimas ir keitimas:
3.2.1. Rangovas įsipareigoja užtikrinti, kad Sutartį vykdys pirkime pasiūlyti ir kvalifikacijos bei kitus pirkimo dokumentuose nustatytus reikalavimus atitinkantys subrangovai ir (ar) specialistai. Šių asmenų veiksmai vykdant Sutartį Rangovui sukelia tokias pačias pasekmes ir atsakomybę, kaip jo paties veiksmai. Rangovas atsako už savo subrangovų ir specialistų veiksmus ar neveikimą Rangovas įsipareigoja užtikrinti, kad Sutartį vykdys pirkime pasiūlyti ir kvalifikacijos bei kitus pirkimo dokumentuose nustatytus reikalavimus atitinkantys subrangovai ir (ar) specialistai. Šių asmenų veiksmai vykdant Sutartį Rangovui sukelia tokias pačias pasekmes ir atsakomybę, kaip jo paties veiksmai. Rangovas atsako už savo subrangovų ir specialistų veiksmus ar neveikimą.
3.2.2. Sutarties vykdymui pasitelkiami subrangovai ir (ar) specialistai (jeigu tokie pasitelkiami) nurodomi Sutarties 6.3.2 papunktyje.
3.2.3. Rangovas turi teisę Sutarties vykdymui pasitelkti naujus, Sutartyje nenurodytus subrangovus, kurių pajėgumais nesirėmė pirkimo dokumentuose numatytiems kvalifikacijos reikalavimams pagrįsti. Sudarius Sutartį, tačiau ne vėliau negu Sutartis pradedama vykdyti, Rangovas įsipareigoja Užsakovui pranešti tuo metu žinomų subrangovų pavadinimus, kontaktinius duomenis ir jų atstovus. Užsakovas taip pat reikalauja, kad Rangovas ne vėliau nei prieš 5 (penkias) darbo dienas informuotų apie minėtos informacijos pasikeitimus bei naujų subrangovų pasitelkimą visu Sutarties vykdymo metu. Užsakovas (jeigu buvo taikoma pirkimo dokumentuose) turi patikrinti, ar nėra subrangovo pašalinimo pagrindų ir subrangovo atitiktį nacionalinio saugumo interesams ir kilmės reikalavimams. Jeigu subrangovo padėtis neatitinka bet vieno iš nurodytų reikalavimų, Užsakovas reikalauja pakeisti šį subrangovą reikalavimus atitinkančiu subrangovu. Užsakovas per 5 (penkias) darbo dienas raštu informuoja Rangovas apie leidimą pasitelkti naują subrangovą, kurio pajėgumais Rangovas nesirėmė pirkimo dokumentuose numatytiems kvalifikacijos reikalavimams pagrįsti. Užsakovui sutikus, Šalys pasirašo Susitarimą, kuris laikomas neatsiejama Sutarties dalimi.
3.2.4. Rangovas gali keisti Sutartyje nurodytus subrangovus ir (ar) specialistus šiame Sutarties poskyryje nustatytais atvejais ir tvarka gavęs Užsakovo rašytinį sutikimą. 
3.2.5. Subrangovus, kurių pajėgumais Rangovas nesirėmė pirkimo dokumentuose numatytiems kvalifikacijos reikalavimams pagrįsti, Rangovas gali keisti savo nuožiūra, apie tai raštu ne vėliau, kaip prieš 5 (penkias) darbo dienas informuodamas Užsakovą. Užsakovas (jeigu buvo taikoma pirkimo dokumentuose) turi patikrinti, ar nėra subrangovo pašalinimo pagrindų  ir subrangovo atitiktį nacionalinio saugumo interesams ir kilmės reikalavimams. Jeigu subrangovo padėtis neatitinka bet vieno iš nurodytų reikalavimų, Užsakovas reikalauja pakeisti šį subrangovą reikalavimus atitinkančiu subrangovu. Užsakovas per 5 (penkias) darbo dienas raštu informuoja Rangovą apie leidimą pakeisti subrangovą. Užsakovui sutikus, Šalys pasirašo Susitarimą, kuris laikomas neatsiejama Sutarties dalimi.
3.2.6. Subrangovas, kurio pajėgumais Rangovas rėmėsi, kad atitiktų pirkimo dokumentuose nustatytus kvalifikacijos reikalavimus, gali būti keičiamas tik šiais atvejais:
3.2.6.1. kai subrangovui iškelta bankroto byla, pradėtas bankroto procesas ne teismo tvarka, jis tampa nemokus arba yra nemokumo tikimybė, sustabdo ūkinę veiklą ar kai įstatymuose ir kituose teisės aktuose nustatyta tvarka susidaro analogiška situacija; 
3.2.6.2. kai subrangovas dėl objektyvių priežasčių (pavyzdžiui, subrangovui atsisakius dalyvauti Sutarties vykdyme, nutrūkus teisiniams santykiams su Rangovu ir pan.) nebegali vykdyti visų ar dalies Sutartyje numatytų įsipareigojimų;
3.2.6.3. Naujas subrangovas, kuris keičiamas vietoje subrangovo, kurio pajėgumais Rangovas rėmėsi, kad atitiktų pirkimo dokumentuose nustatytus kvalifikacijos reikalavimus (toliau – naujas subrangovas), turi atitikti pirkimo dokumentuose nustatytus reikalavimus dėl pašalinimo pagrindų nebuvimo, keliamus kvalifikacijos reikalavimus, Rangovo pasiūlyme nurodytą keičiamo subrangovo kvalifikaciją pirkimo dokumentuose nustatytiems kokybiniams kriterijams pagrįsti ir nacionalinio saugumo interesus bei kilmės reikalavimus (jei taikoma). 
3.2.7. Rangovo (ar subrangovų) specialistas, vykdysiantis Sutartį, gali būti pakeisti šiais atvejais:
3.2.7.1. Rangovo iniciatyva dėl objektyvių priežasčių (pavyzdžiui, atostogų, ligos, nutrūkus darbo santykiams ir pan.), pateikus duomenis apie numatomą naujai skirti specialistą bei jo kvalifikaciją ir atitiktį kitiems pirkimo dokumentuose keliamiems reikalavimams patvirtinančius dokumentus;
3.2.7.2. Užsakovo iniciatyva, jei Užsakovas turi pagrįstų įtarimų, kad Rangovo Sutarties vykdymui paskirtas specialistas nekompetentingas vykdyti nustatytas pareigas;
3.2.7.3. Naujas specialistas turi turėti ne žemesnę nei pirkimo dokumentuose specialistui keliamą kvalifikaciją, Rangovo pasiūlyme nurodytą keičiamo specialisto kvalifikaciją pirkimo dokumentuose nustatytiems kokybiniams kriterijams pagrįsti ir nacionalinio saugumo interesus bei kilmės reikalavimus, nurodytus pirkimo dokumentuose (jei taikoma). 
3.2.8. Rangovas privalo ne vėliau nei prieš 5 (penkias) darbo dienas iki numatomo subrangovo, kurio pajėgumais Rangovas rėmėsi, kad atitiktų pirkimo dokumentuose nustatytus kvalifikacijos reikalavimus, ar specialisto keitimo pateikti Užsakovui argumentuotą rašytinį prašymą ir šiuos dokumentus: 
3.2.8.1. prašymą pakeisti subrangovą ar specialistą, paaiškinant keitimo aplinkybę. Užsakovas pasilieka teisę paprašyti įrodymų, pagrindžiančių keitimo aplinkybę; 
3.2.8.2. naujo subrangovo ar specialisto kvalifikaciją, pašalinimo pagrindų nebuvimą ir atitiktį nacionalinio saugumo interesams bei kilmės reikalavimams įrodančius dokumentus pagal Sutarties reikalavimus. 
3.2.9. Užsakovas, gavęs Rangovo prašymą su kitais Sutartyje nurodytais dokumentais, per 5 (penkias) darbo dienas įvertina keitimo galimybes ir raštu informuoja Rangovą apie leidimą pakeisti subrangovą ar specialistą. Užsakovui sutikus, Šalys pasirašo Susitarimą, kuris laikomas neatsiejama Sutarties dalimi.
3.2.10. Naujas subrangovas ar specialistas gali pradėti vykdyti jiems Rangovo pavestus įsipareigojimus pagal Sutartį ne anksčiau, nei bus pasirašytas Susitarimas.
3.2.11. Rangovas privalo pakeisti subrangovą ar specialistą, jei paaiškėja, kad jis neatitinka jam pirkimo dokumentuose keliamų reikalavimų. 
3.2.12. Jei Rangovas pakeičia esamą arba pasitelkia naują subrangovą ar specialistą, negavęs Užsakovo raštiško sutikimo, arba sutartinius įsipareigojimus pagal Sutartį vykdo subrangovai ar specialistai, neatitinkantys pirkimo dokumentuose nustatytų kvalifikacijos reikalavimų, reikalavimų dėl pašalinimo pagrindų nebuvimo, atitikties nacionalinio saugumo interesams bei kilmės reikalavimams (jei taikoma) ir Rangovo pasiūlyme nurodytų sąlygų pirkimo dokumentuose nustatytiems kokybiniams kriterijams pagrįsti (jei taikoma), Rangovui taikoma Sutarties 7.9 papunktyje nustatyto dydžio bauda.

4. SUTARTIES KAINA
[bookmark: _Ref182928556][bookmark: _Ref191115727][bookmark: _Ref194993415]4.1. Bendra darbų atlikimo Sutarties vertė 162 000,00 Eur (vienas šimtas šešiasdešimt du tūkstančiai eurų 0 ct) su PVM, iš jų PVM – 28115,70 Eur (dvidešimt aštuoni tūkstančiai vienas šimtas penkiolika eurų 70 ct ). Ši suma yra grindžiama Rangovo pateiktu Konkursiniu pasiūlymu bei jo prisiimta rizika realizuoti Rangovo prisiimtas prievoles pagal šią Sutartį. Rangovas patvirtina, kad teikdamas Konkursinį pasiūlymą, jis numatė, kad Darbų objekte bus naudojama nauja ir aukštos kokybės įranga ir prekės. Sutarčiai taikoma fiksuoto įkainio kainodara.
4.2. Už šią kainą Rangovas įsipareigoja atlikti Darbus, numatytus Sutarties 2.1 punkte. Į Sutarties kainą įeina darbo jėgos, mechanizmų ir medžiagų kaina, mokesčiai, draudimo, transportavimo ir visos kitos, Rangovui priklausančios pagal Lietuvos Respublikos įstatymus ir kitus teisės aktus bei šią Sutartį, išlaidos.
4.3.Jeigu, siekiant laiku ir tinkamai įvykdyti Sutartį, reikia atlikti papildomus darbus, kurių Rangovas nenumatė sudarant šią Sutartį, bet turėjo ir galėjo juos numatyti pagal Užsakovo pateiktą dokumentaciją, ir jie yra būtini šiai Sutarčiai tinkamai įvykdyti, šiuos darbus Rangovas atlieka savo rizika ir sąskaita.
4.4. Į Sutarties kainą įtrauktas visas už Darbų atlikimą numatytas užmokestis ir Rangovas neturi teisės reikalauti padengti jokių išlaidų, viršijančių Darbų kainą, jeigu dėl to nebuvo atskiro rašytinio Šalių susitarimo Sutartyje ar konkurso sąlygose nustatyta tvarka.
4.5. Sutarties vykdymo laikotarpiu, pasikeitus PVM tarifui, Sutarties kainoje esantis PVM tarifas neatliktiems darbams keičiamas (mažinamas ar didinamas) pagal Lietuvos Respublikos teisės aktus. Sutarties kainos su PVM pakeitimas įforminamas papildomu rašytiniu Šalių susitarimu, kuris tampa neatskiriama Sutarties dalimi.
4.6. Šalys susitaria, kad medžiagų ir darbų ar jų kiekių keitimas galimas, kai medžiagas, kurių charakteristikos yra tapačios arba geresnės, o kaina nėra didesnė, kai techninėje specifikacijoje randama neatitikimų, prieštaravimų, arba siekiant laiku, tinkamai įvykdyti Sutartį, reikia atlikti papildomus (nenumatytus) ir technologiškai būtinus darbus, kurių Rangovas neturėjo galimybės numatyti ir kurie neįrašyti į šią Sutartį.
4.7. Dėl papildomų (nenumatytų) darbų Rangovas kreipiasi į Užsakovą raštu, pateikdamas papildomų (nenumatytų) darbų pagrįstumą ir lokalinę sąmatą. Šalių susitarimas dėl papildomų (nenumatytų) darbų įforminamas raštu. 
4.8. Papildomi (nenumatyti) darbai įsigyjami taikant kiekio (apimties) keitimo sąlygas, nurodytas Kainodaros taisyklių nustatymo metodikos, patvirtintos Viešųjų pirkimų tarnybos direktoriaus 2017 m. birželio 28 d. Nr. 1S-95 „Dėl kainodaros taisyklių nustatymo metodikos patvirtinimo“.
4.9. Kainos pakeitimas įforminamas abiejų Sutarties Šalių aktu ir papildomu susitarimu prie Sutarties po Valstybės institucijų priimtų įstatymų ir poįstatyminių teisės aktų, keičiančių mokesčių dydį, įsigaliojimo.

5. SUTARTIES DARBŲ ATLIKIMO TERMINAI
5.1. Rangovas Darbus pradeda po Šalių pasirašytos Sutarties įsigaliojimo dienos.
[bookmark: _GoBack]5.2. Visi Sutartyje numatyti asfaltavimo Darbai turi būti atlikti iki 2026 m. lapkričio 15 d., o kiti darbai ir dokumentacija sutvarkyta iki 2026 m. gruodžio 15 d.
5.3. Darbų pabaiga pagal Sutartį laikomas terminas, kai bus užbaigti Sutartyje numatyti Darbai Techninėje specifikacijoje nurodytais terminais, ištaisyti defektai, pasirašytas galutinis Rangovo užbaigtų Darbų perdavimo Užsakovui aktas.
5.4. Pastebėtų Darbų trūkumų ar defektų šalinimas neprailgina Sutartyje nustatyto galutinio Darbų užbaigimo termino. Visas pretenzijas Užsakovas pareiškia Darbų priėmimo ir perdavimo momentu.
5.5. Darbų termino pratęsimas nėra numatomas.
5.6. Rangovas turi teisę užbaigti Darbus anksčiau sutarto termino.

6. SUTARTIES ŠALIŲ TEISĖS IR ĮSIPAREIGOJIMAI
6.1. UŽSAKOVAS turi teisę:
6.1.1. kontroliuoti ir prižiūrėti, ar Darbų atlikimo eiga, kiekis, kaina, medžiagų kokybė ir įrangos naudojimas atitinka techninius sprendinius, aktus, sąskaitas faktūras, Užsakovo pateiktų medžiagų naudojimą;
6.1.2. reikalauti, kad Rangovas Darbus vykdytų pagal pateiktą Techninę specifikaciją ir laikydamasis normatyvinių statybos (remonto) dokumentų reikalavimų. Jeigu Rangovas nukrypsta nuo Techninės specifikacijos, Šalių patvirtinto kalendorinio Darbų vykdymo grafiko, nesilaiko normatyvinių statybos (remonto) dokumentų reikalavimų ir Rangovo prisiimtų įsipareigojimų, Užsakovas turi teisę raštu reikalauti šalinti defektus, nepriimti nekokybiškai atliktų Darbų ir nemokėti už netinkamai atliktą Darbą iki nustatytų Darbų defektų pašalinimo arba pašalinti trūkumus trečiųjų asmenų pagalba Rangovo sąskaita;
6.1.3. duoti nurodymus Rangovui ir reikalauti jų vykdymo, jei Darbų eigoje atsiliekama nuo Kalendorinio darbų vykdymo grafiko ar sistemingai pažeidžiami Sutartyje nurodyti kokybiniai reikalavimai;
6.1.4. reikalauti, kad Rangovas savo sąskaita pašalintų atliktų Darbų defektus, atsiradusius per garantinį laikotarpį;
6.1.5. nepasirašyti arba vienašališkai anuliuoti Sutartį apie tai pranešdamas Rangovui, jei atsirado priežastys, neleidžiančios vykdyti numatytus Darbus;
6.1.6. pasirašyti ir apmokėti Rangovui tik už faktiškai atliktus darbus. Nepasirašyti ir ištaisyti anksčiau pasirašytus darbų atlikimo aktus, jei išaiškėja, kad darbai atlikti nekokybiškai, darbų kiekiai neatitinka konkursinės darbų kainos, o konstrukcijų, medžiagų bei gaminių kokybė netenkina pirkimo ar normatyviniuose dokumentuose nustatytų techninių ir kokybės reikalavimų;
6.1.7. nutraukti Sutartį apie tai pranešdamas Rangovui, jei Rangovas numatytu laiku nepradėjo vykdyti Sutartyje numatytų įsipareigojimų arba nesilaiko Darbų grafike nustatytų terminų;
6.1.8. nutraukti Sutartį, jei atliekamų darbų, medžiagų, konstrukcijų ir gaminių kokybė neatitinka nustatytų techninių reikalavimų;
6.1.9. laikytis aplinkos apsaugos vadybos priemonių asfaltavimo darbams. Užsakovas turi teisę reikalauti pateikti pagrindžiančius dokumentus, įrodančius, kad Rangovas taiko aplinkos apsaugos vadybos priemones. Nustačius, kad Rangovas nesilaiko aplinkos apsaugos vadybos priemonių, ar nepateiktus pagrindžiančių dokumentų per tris darbo dienas, Rangovas sumoka 1000, 00 Eur (tūkstančio eurų, 0 ct) baudą, kuri gali būti išskaičiuojama iš mokėtinos sumos. 
6.2. UŽSAKOVAS įsipareigoja:
6.2.1. Rangovo prašymu pateikti Techninėje specifikacijoje išvardintų dokumentų originalus, jei tokie yra;
6.2.2. bendradarbiauti su Rangovu vykdant Darbus;
6.2.3. sumokėti Rangovui už tinkamai atliktus bei nustatyta tvarka priimtus Darbus Sutartyje numatytais terminais ir tvarka;
6.2.4. pasirašant perdavimo–priėmimo aktą, perduoti Rangovui Darbų frontą ir užtikrinti galimybę laisvai ir saugiai į jį patekti;
6.2.5. vykdyti Užsakovo funkcijas;
6.2.6. Sutartyje nustatytomis sąlygomis priimti iš Rangovo tinkamai atliktus Darbus.
6.3. RANGOVAS turi teisę:
6.3.1. naudotis Lietuvos Respublikos statybos įstatymo ir kituose Lietuvos Respublikos įstatymuose numatytomis Rangovo teisėmis;
6.3.2. Sutartinių įsipareigojimų vykdymui pasitelkti šiuos subrangovus: [pavadinimas (-ai)];
6.3.3. naudotis kitomis teisės aktuose numatytomis Rangovo teisėmis.
6.4. RANGOVAS įsipareigoja: 
6.4.1. pradėti vykdyti Darbus nuo Šalių pasirašytos Sutarties įsigaliojimo dienos;
6.4.2. Rangovas atsako už saugą objekte per visą Darbų vykdymo laikotarpį iki Darbai bus perduoti Užsakovui;
6.4.3. Rangovas negali pradėti darbų:
6.4.3.1. neinstruktavus darbininkų, nesupažindinus su darbų saugos ypatumais objekte, su priėjimais, pravažiavimais, su objekto teritorija;
6.4.3.2. esant neparuoštai darbo vietai (neįrengti aptvėrimai, saugūs praėjimai ir kt.); 
6.4.4., Rangovas įsipareigoja atlikti ir užbaigti visus šia Sutartimi numatytus darbus;
6.4.5. vykdyti Darbus pagal Užsakovo pateiktą Techninę specifikaciją, statybos techninių reglamentų ir kitų teisės aktų, reglamentuojančių statybos veiklą (normų, taisyklių) reikalavimus. Garantuoti, kad Darbų priėmimo metu jie atitiks normatyvinių statybos dokumentų reikalavimus, bus atlikti be klaidų, kurios panaikintų arba sumažintųjų vertę;
6.4.6. Darbus pradėti ir užbaigti nustatytais terminais. Darbus atlikti kokybiškai, nustatytus defektus pašalinti iki Darbų perdavimo Užsakovui ir (ar) per garantinį laikotarpį;
6.4.7. savarankiškai apsirūpinti materialiniais ištekliais, reikalingais Sutartyje numatytiems Darbams atlikti. Darbų vykdymui naudoti medžiagas, dirbinius, gaminius ir įrenginius, atitinkančius projektinėje dokumentacijoje ir šioje Sutartyje jiems nustatytus reikalavimus, garantuoti tinkamą statybinių ir kitų medžiagų, įrangos, dirbinių ir gaminių priėmimą, organizuoti tinkamą jų sandėliavimą, apsaugą (nuo vagystės bei sugadinimo, įskaitant meteorologinių sąlygų poveikį) ir taupų naudojimą. Tikrinti jų kokybę bei jos atitikties dokumentus, sertifikatus (medžiagos turi atitikti projektiniu bei pateiktuose  sertifikatuose nurodytus kokybės reikalavimus) ir reguliariai pateikti juos Užsakovui;
6.4.8. keisti su Užsakovu suderintus sprendimus tik gavus jo raštišką sutikimą;
6.4.9. laiku ir tinkamai informuoti Užsakovą apie atliktus Darbus, pateikti reikiamą Darbų atlikimo dokumentaciją, atlikti būtinus bandymus ir apie jų rezultatus raštu informuoti Užsakovą. Užsakovui paprašius papildomos informacijos, per 3 (tris) darbo dienas raštu pranešti apie Darbų eigą bei rezultatus, pateikti kitą su Darbų vykdymu susijusią informaciją;
6.4.10. sudaryti sąlygas Užsakovo atstovams lankytis remontuojamuose objektuose bei susipažinti su visa Darbų vykdymo dokumentacija;
6.4.11. garantuoti saugų darbą, priešgaisrinę ir aplinkos apsaugą bei darbo higieną objekto teritorijoje, savo darbo zonoje, taip pat gretimos aplinkos apsaugą ir greta objekto teritorijos gyvenančių, dirbančių, poilsiaujančių ir judančių žmonių apsaugą nuo atliekamų Darbų sukeliamų pavojų. Rangovas užtikrina, kad jo pasamdyti darbuotojai ir/arba tretieji asmenys, už kuriuos atsakingas Rangovas, Darbų atlikimo metu nebūtų neblaivūs ar apsvaigę nuo narkotinių, psichotropinių ar kitų psichiką veikiančių medžiagų. Pastatuose ar jų dalyje, taip pat šalia jų, kur atliekami Darbai, nelaimingo atsitikimo ar sugadinimo rizika tenka Rangovui visą Sutarties galiojimo laikotarpį;
6.4.12. kompensuoti savininkui jo turto nuostolius, atsiradusius, dėl Rangovo darbuotojų kaltės, (sukėlus gaisrą, sugadinus medžiagas, įrenginius bei įrangą, jų dingimą ir pan.);
6.4.13. saugoti objekte esamas medžiagas nuo sugadinimo ir vagystės, nuo meteorologinių sąlygų poveikio ir iki objekto pripažinimo tinkamu naudoti dienos materialiai atsakyti už sumokėtas sumas ir atliktus darbus;
6.4.14. savo sąskaita ištaisyti Darbus, kurie dėl Rangovo kaltės yra netinkamai įvykdyti ir neatitinkantys Sutarties sąlygų bei Techninės specifikacijos. Taip pat savo sąskaita ištaisyti atliktų Darbų trūkumus ir defektus, išaiškėjusius ar atsiradusius pasibaigus Sutarties vykdymo laikui, bet tebegaliojant objekto garantiniam laikotarpiui. Užsakovui pateikus raštišką pretenziją, ne vėliau kaip per 10 (dešimt) darbo dienų, jeigu dėl defekto pobūdžio jie neturi būti pašalinti anksčiau;
6.4.15. Darbams naudoti tik naujas, Lietuvos Respublikos teisės aktų nustatyta tvarka sertifikuotas  medžiagas atitinkančias Lietuvos Respublikos nustatytus standartus ir normas;
6.4.16. vykdant Darbus, aplink objektą pastoviai palaikyti švarą, tvarkingai, neteršiant aplinkos, kompaktiškai laikyti statybos atliekas, skirti ypatingą dėmesį vykdant gamtosauginius, pateikti Užsakovui patvirtinančius dokumentus apie statybinio laužo, grunto išvežimą į tam specialiai skirtas vietas;
6.4.17. savo lėšomis įrengti laikinus aptvėrimus, o baigus Darbus juos išardyti;
6.4.18. atlikus Darbus pagal Techninės specifikacijos reikalavimus pilnai sutvarkyti (bet ne blogiau negu buvo prieš pradedant Darbus) buvusio objekto teritoriją, išvalyti ir išvežti atliekas;
6.4.19. suteikti Darbams šioje Sutartyje nustatytas garantijas;
6.4.20. vykdyti visus teisėtus ir neprieštaraujančius Sutarties nuostatoms raštiškus Užsakovo nurodymus;
6.4.21. gauti ir esant reikalui apmokėti Darbams vykdyti reikalingus derinimus, potvarkius, žemės kasimo darbams reikalingus leidimus, laikinų ženklų įrengimus, gatvių uždarymus, už asfalto ir šaligatvių dangų sugadinimą, augmenijos ir želdinių sunaikinimą.
6.4.22. Rangovas privalo užtikrinti, kad visi statybvietėje esantys fiziniai asmenys turėtų kodus arba identifikavimo priemonę ir jį (ją) pateiktų Statybų įstatymo 221 1 ir 2 dalyse nustatytais atvejais ir tvarka. 

7. SUTARTIES ŠALIŲ ATSAKOMYBĖ
7.1. Už įsipareigojimų, prisiimtų Sutartimi, nevykdymą arba netinkamą vykdymą Šalys atsako Lietuvos Respublikos įstatymų nustatyta tvarka, atsižvelgdamos į Sutartyje nustatytus ypatumus.
7.2. Rangovas ir Užsakovas atsako už visus pagal Sutartį prisiimtus įsipareigojimus.
7.3. Užsakovas, nepagrįstai uždelsęs sumokėti Rangovui priklausančias sumas šioje Sutartyje nustatyta tvarka ir terminais, moka Rangovui 0,03 proc. (trijų šimtųjų) delspinigius už kiekvieną pavėluotą dieną nuo ne laiku apmokėtos sumos.
7.4. Rangovas, neužbaigęs numatytų Darbų, nustatytu laiku bei neperdavęs Užsakovui Objekto ir neįgijęs teisės į terminų pratęsimą arba Rangovui nepradėjus taisyti defektų pagal Užsakovo raštiškus reikalavimus dėl atliktų Darbų kokybės ilgiau negu per 3 (tris) kalendorines dienas, Rangovas moka Užsakovui – 0,03 proc. (trijų šimtųjų) delspinigius nuo darbų sutartinės (Sutarties) kainos už kiekvieną pavėluotą dieną.
7.5. Užsakovas delspinigius išskaičiuoja iš Rangovui mokėtinų sumų.
7.6. Rangovui neatlyginama už nenumatytus Sutartyje darbus, kuriuos jis atliko, nesuderinus jų nustatyta tvarka su Užsakovu.
7.7. Rangovui atsisakius šalinti defektus, arba nevykdant sutartinių darbų, ši Sutartis gali būti vienašališkai nutraukiama, o Rangovas 100 proc. atlygina nuostolius, atsiradusius dėl Sutarties nevykdymo.
7.8. Rangovas garantuoja, kad dėl jo atliktų darbų Užsakovas neturės teisėtų trečiosios šalies pretenzijų dėl patentų, autorinių, turtinių teisių ir kitokių nuosavybės teisių pažeidimo.
7.9. Rangovui dėl esamų subrangovų ar specialistų (jeigu tokie pasitelkiami) pakeitimo/naujų subrangovų pasitelkimo nesilaikant Sutartyje nurodytos subrangovų ir (ar) specialistų keitimo tvarkos taikoma 50,00 Eur (penkiasdešimt eurų 0 ct) bauda.
7.10. Rangovas, šia Sutartimi apibrėžtuose objektuose, atsako už visų Darbų vykdymo procese dalyvaujančių organizacijų darbo saugos taisyklių, priešgaisrinės saugos taisyklių, ekologinę saugą reglamentuojančių taisyklių reikalavimų vykdymą. 
7.11. Jeigu Rangovas atliko Darbus pažeisdamas Techninėje specifikacijoje ir šioje Sutartyje numatytas sąlygas, nesilaikė normatyvinių statybos dokumentų ir kitų teisės aktų reikalavimų, Užsakovas turi teisę reikalauti, kad Rangovas:
7.11.1. nedelsiant sustabdytų ir (ar) nutrauktų Darbų atlikimą arba,
7.11.2. neatlygintinai pakeistų nekokybiškas medžiagas, gaminius, dirbinius, įrangą, arba,
7.11.3. neatlygintinai pagerintų atliekamų Darbų kokybę, arba,
7.11.4. neatlygintinai ištaisytų netinkamai atliktus Darbus.
7.12. Šalis gali būti visiškai ar iš dalies atleidžiama nuo atsakomybės dėl ypatingų ir neišvengiamų aplinkybių — nenugalimos jėgos (force majeure).

8. NENUGALIMOS JĖGOS (FORCE MAJEURE) APLINKYBĖS
8.1. Atsakomybė pagal Sutartį netaikoma, taip pat Šalys gali būti visiškai ar iš dalies atleistos nuo civilinės atsakomybės šiais pagrindais:
8.1.1. dėl nenugalimos jėgos (force majeure) – taikomos Lietuvos Respublikos civilinio kodekso 6.212 straipsnio ir Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo” patvirtintų taisyklių nuostatos;
8.1.2. dėl Europos Sąjungos valstybių veiksmų – kai prievolę pagal Sutartį įvykdyti neįmanoma dėl privalomų ir nenumatytų Europos Sąjungos valstybės institucijų veiksmų (aktų), kurių Šalys neturėjo teisės ginčyti ir šie veiksmai negalėjo būti iš anksto numatyti.
8.2. Šalis, prašanti ją atleisti nuo atsakomybės, privalo pranešti kitai Šaliai apie nenugalimos jėgos aplinkybes nedelsiant, bet ne vėliau kaip per 5 (penkias) dienas nuo tokių aplinkybių atsiradimo ar paaiškėjimo, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Šalis taip pat turi pateikti kitai Šaliai atitinkamą pranešimą, kai išnyksta įsipareigojimų nevykdymo pagrindas.
8.3. Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.
8.4. Jeigu nenugalimos jėgos (force majeure) aplinkybės tęsiasi ilgiau negu 1 (vieną) mėnesį nuo pranešimo apie jas gavimo dienos, bet kuri Šalis gali nutraukti Sutartį apie tai pranešusi kitai Šaliai prieš 5 (penkias) darbo dienas. Nenugalima jėga nelaikoma tai, kad Šalis neturi reikiamų finansinių išteklių arba skolininko kontrahentai pažeidžia savo prievoles, arba skolininkas pažeidžia savo prievoles kontrahentams.

9. GARANTIJA ATLIKTIEMS DARBAMS
9.1. Rangovas atliktiems remonto darbams suteikia Lietuvos Respublikos civilinio kodekso 6.698 straipsnyje (aktuali redakcija) numatytą garantiją. Garantijos terminas atliktiems darbams pradedamas skaičiuoti nuo darbų perdavimo–priėmimo akto, sudaryto Sutarties 10 skyriuje numatyta tvarka, pasirašymo dienos.
9.2. Rangovas užtikrina, kad per visą garantinį laiką atlikti darbai atitiks normatyvinių dokumentų ir šios Sutarties nustatytus reikalavimus bei rodiklius.
9.3. Garantiniu laikotarpiu išaiškėjus atliktų darbų trūkumams ir/ar defektams Rangovas įsipareigoja šalinti juos savo sąskaita nedelsiant, bet ne vėliau kaip per 20 (dvidešimt) darbo dienų nuo pretenzijos pateikimo Rangovui dienos. Jeigu išaiškėja sudėtingas ar didelės darbų apimties reikalaujantis defektas, laiko tarpas defektams šalinti nustatomas atskiru Užsakovo ir Rangovo rašytiniu susitarimu. 
9.4. Garantinis terminas sustabdomas tiek laiko, kiek objektas negali būti naudojamas dėl nustatytų defektų, už kuriuos atsako Rangovas.
9.5. Rangovas privalo savo sąskaita ir rizika atlikti darbus, jeigu tie darbai susiję su Sutarties neatitinkančiomis medžiagomis, netinkama darbų kokybe arba bet kurio sutartinio Rangovo įsipareigojimo neįvykdymu. Rangovas turi garantuoti, kad priėmimo metu jo darbai atitiks Sutartyje nustatytus reikalavimus, jie bus atlikti be klaidų, kurios panaikintų arba sumažintų jų vertę arba tinkamumą įprastam panaudojimui.
9.6. Garantinio laikotarpio metu Rangovui nepašalinus darbų trūkumų ir/ar defektų per 9.3 punkte nurodytus terminus, Užsakovas turi teisę atlikti darbus, pasamdydamas kitą įmonę ir išrašyti sąskaitą faktūrą Rangovui už atliktus darbus.

10. ATLIKTŲ DARBŲ PERDAVIMO IR PRIĖMIMO TVARKA
10.1. Rangovas privalo vykdyti Sutartyje numatytus Darbus laikydamasis šios Sutarties, Lietuvos Respublikos įstatymų ir kitų norminių teisės aktų nuostatų. Darbai apima reikalingų leidimų ir licencijų gavimą, reikalingos vykdomosios dokumentacijos įforminimą ir jos perdavimą Užsakovui, o taip pat reikalingus matavimų, išbandymų darbus.
10.2. Rangovas privalo visus Darbus, kurie bus paslėpti kitais Darbais ir konstrukcijomis (vadinamuosius „paslėptus darbus"), pateikti Užsakovo priėmimui, įspėjęs jį apie tai mažiausiai prieš vieną darbo dieną, bei įforminti paslėptų Darbų aktus.
10.3. Rangovas, užbaigęs Darbus su prašymu dėl Darbų perdavimo–priėmimo raštu privalo kreiptis į Užsakovą.
10.4. Užsakovas priima Darbus:
10.4.1. kai visi Darbai pagal Sutartį yra tinkamai užbaigti;
10.4.2. kai pasirašomas Darbų perdavimo–priėmimo aktas.
10.5.Rangovas iki Darbų perdavimo–priėmimo akto pasirašymo dienos privalo pašalinti iš objekto ir jam priklausančios teritorijos visus dar likusius Rangovo įrenginius, medžiagų perteklius, šiukšles, laikinuosius statinius, jei tokie buvo. Darbų perdavimo Užsakovui metu objektas, jam priklausanti teritorija ir darbų rezultatas turi būti švarūs ir sutvarkyti. 
10.6. Jeigu bet kuriuo šios Sutarties vykdymo metu paaiškėja, kad atlikti Darbai neatitinka šioje Sutartyje ar jos prieduose nustatytų kokybės reikalavimų, naudotos prastesnės kokybės medžiagos, nukrypta nuo Techninės specifikacijos ir kitų Darbų reikalavimų be Užsakovo raštiško sutikimo, tokie atvejai fiksuojami bei sudaromas ir abiejų Šalių pasirašomas Defektinis aktas. Rangovui nepagrįstai atsisakius pasirašyti Defektinį aktą, jis pasirašomas Užsakovo vienašališkai (vienašalis sandoris) ir įteikiamas Rangovui pasirašytinai arba išsiunčiamas registruotu paštu.
10.7. Užsakovas turi teisę nepasirašyti Aktų ir neatlikti mokėjimų, kol Rangovas savo sąskaita nepašalina Defektiniame akte nurodytų trūkumų ir nekompensuoja nuostolių, jei tokie atsirastų arba kol Šalys nesusitaria (raštu) dėl jų kompensavimo tvarkos. Užsakovas turi teisę pareikšti Rangovui pretenzijas dėl išaiškėjusio atliktų Darbų trūkumų, jei būtų nustatyta, kad jie atsirado dėl Rangovo kaltės, taip pat ir pasibaigus Sutarties vykdymo laikui, tačiau tebegaliojant šia Sutartimi nustatytiems atliktų darbų garantiniams laikotarpiams, nurodytiems šios Sutarties 9 skyriuje. Tokiu atveju Užsakovas turi teisę reikalauti, kad Rangovas ištaisytų nustatytus trūkumus savo sąskaita, arba kompensuotų Užsakovo patirtus nuostolius.

11. ATSISKAITYMŲ TVARKA
11.1. Išankstinis mokėjimas nenumatomas.
11.2. Rangovas šioje Sutartyje nustatyta tvarka išrašo sąskaitas faktūras ir pateikia Užsakovui ne vėliau kaip per 3 (tris) darbo dienas po Darbų perdavimo–priėmimo akto pasirašymo dienos.
11.3. Sudaroma fiksuoto įkainio Sutartis (į fiksuotą įkainį įskaitoma visų darbų, kuriuos būtina atlikti, vertė).
11.4. Visi šios Sutarties apimtyje vykdomi pakeitimai, įteisinami papildomu susitarimu, kuris yra neatskiriama šios Sutarties dalis. 
11.5. Papildomi darbai, kurie atliekami be papildomo susitarimo, arba išlaidos, kurios nepatvirtinamos įstatymų nustatyta tvarka, neapmokami.
11.6. Už atliktus darbus atsiskaitoma eurais. Rangovas sąskaitą faktūrą privalo pateikti naudojantis Sąskaitų administravimo bendrąja informacine sistema (toliau – SABIS). Elektroninės paslaugos SABIS svetainė pasiekiama adresu www. https://sabis.nbfc.lt/. Paslauga yra apmokama Lietuvos Respublikos finansų ministro nustatyta tvarka.
11.7. Užsakovas už atliktus Darbus sumoka per 30 (trisdešimt) dienų po to, kai Rangovas per SABIS pateikė PVM sąskaitą faktūrą.
11.8. Subrangovams pageidaujant, Užsakovas su jais atsiskaitys tiesiogiai. Užsakovas numato tiesioginio atsiskaitymo galimybę su Sutartyje nurodytais subrangovais tokiomis sąlygomis ir tvarka:
11.8.1. sudarius Sutartį, Rangovas ne vėliau negu Sutartis pradedama vykdyti, įsipareigoja Užsakovui raštu pateikti tuo metu žinomų subrangovų pavadinimus, kontaktinius duomenis ir jų atstovus. Užsakovas taip pat reikalauja, kad Rangovas informuotų apie minėtos informacijos pasikeitimus bei naujų subrangovų pasitelkimą visu Sutarties vykdymo metu;
11.8.2 Užsakovas ne vėliau kaip per 3 (tris) darbo dienas nuo 11.8.1 papunktyje nurodytos informacijos gavimo dienos raštu informuoja subrangovus apie tiesioginio atsiskaitymo galimybę;
11.8.3. subrangovas, norėdamas pasinaudoti tokia galimybe, raštu pateikia prašymą Užsakovui. Kai subrangovas išreiškia norą pasinaudoti tiesioginio atsiskaitymo galimybe, sudaroma trišalė sutartis tarp Užsakovo, Rangovo ir šio subrangovo, kurioje aprašoma tiesioginio atsiskaitymo su subrangovu tvarka, atsižvelgiant į Sutartyje ir subrangos sutartyje nustatytus reikalavimus;
11.8.4. tiesioginio atsiskaitymo su subrangovais galimybė nekeičia Rangovo atsakomybės dėl Sutarties įvykdymo.

12. SUTARTIES GALIOJIMAS, KEITIMAS IR NUTRAUKIMAS
12.1. Ši Sutartis laikoma sudaryta ir įsigalioja nuo Sutarties pasirašymo dienos (antrosios Šalies pasirašymo dieną) ir galioja iki visiško Sutartyje numatytų Darbų atlikimo ir reikiamos dokumentacijos sutvarkymo iš Rangovo pusės ir visiško atsiskaitymo už Sutartyje numatytus Darbus iš Užsakovo pusės, bet jos terminas negali būti ilgesnis kaip iki 2026 m. gruodžio 15 d. 
12.2. Sutarties sąlygos Sutarties galiojimo laikotarpiu gali būti keičiamos Lietuvos Respublikos viešųjų pirkimų įstatymo 89 straipsnyje nustatyta tvarka.
12.3. Sutarties pakeitimai įforminami Šalims sudarant Susitarimą.
12.4. Šalis, inicijuojanti Susitarimą, privalo pateikti kitai Šaliai pranešimą dėl Sutarties pakeitimo bei pagrindimą dėl to, jog yra faktinis ir teisinis pagrindas sudaryti Susitarimą. Kita Šalis per 5 (penkias) darbo dienas (arba per kitą Šalių raštu sutartą terminą) privalo išanalizuoti ir įvertinti gautą informaciją, pateikti savo pastabas ir pasiūlymus, pagrįstus Sutarties ir imperatyviomis įstatymų bei kitų teisės aktų nuostatomis.
12.5. Sutartis gali būti nutraukiama VPĮ 90 straipsnyje ir Sutartyje numatytais atvejais, įskaitant galimybę nutraukti Sutartį Šalių susitarimu.
12.6. Užsakovas turi teisę vienašališkai nutraukti šią Sutartį ir pareikalauti iš Rangovo atlyginti Užsakovo patirtus nuostolius, jeigu:
12.6.1. Rangovas per pagrįstai nustatytą laikotarpį neįvykdo Užsakovo nurodymo ištaisyti netinkamai įvykdytus arba neįvykdytus sutartinius įsipareigojimus.
12.6.2. Rangovas bankrutuoja arba yra likviduojamas, kai sustabdo ūkinę veiklą, arba kai įstatymuose ir kituose teisės aktuose numatyta tvarka susidaro analogiška situacija.
12.6.3. Rangovas daugiau nei mėnesį vėluoja užbaigti Sutartyje numatytų Darbų etapą pagal darbų pradžioje suderintą Kalendorinį darbų vykdymo grafiką.
12.6.4. Po raštiško Užsakovo įspėjimo Rangovas neužtikrina Darbų kokybės ar nevykdo kitų šios Sutarties sąlygų arba raštiškai perspėtas dar kartą jas pažeidžia.
12.7. Rangovas turi teisę vienašališkai nutraukti Sutartį ir pareikalauti atlyginti nuostolius, jeigu Užsakovas be pateisinamų priežasčių vėluoja apmokėti daugiau kaip 30 (trisdešimt) dienų, nuo 11.7 punkte nurodyto termino.
12.8. Užsakovui arba Rangovui vienašališkai nutraukus Sutartį Rangovas privalo perduoti iki Sutarties nutraukimo datos atliktus Darbus, Šalims pasirašant priėmimo–perdavimo aktą. Užsakovas privalo apmokėti už atliktus Darbus, iš mokėtinų sumų išskaičiuojant netesybas ir nuostolius, jeigu Sutartis nutraukiama dėl Rangovo kaltės.
12.9. Šalys neturi teisės vienašališkai nutraukti Sutarties nesant pagrindo, nurodyto šioje Sutartyje arba Lietuvos Respublikos teisės aktuose. Be pagrindo nutraukus šią Sutartį Šalis privalo kitos Šalies reikalavimu sumokėti 2 (dviejų) proc. baudą nuo bendros Sutarties sumos.

13. APLINKOSAUGINIAI KRITERIJAI
Aplinkosauginiai kriterijai Darbams nustatomi vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašu, patvirtintu Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ XVII skyriaus 26.1. papunkčiu.

14. BAIGIAMOSIOS NUOSTATOS
14.1. Šios Sutarties sąlygos, jų vykdymas bei visa informacija, kurią Sutarties šalis gauna iš kitos šalies Sutarties vykdymo pagrindu, yra konfidenciali. Šalys įsipareigoja neatskleisti konfidencialios informacijos jokiai trečiajai šaliai, išskyrus įstatymų nustatytas išimtis.
14.2. Visi su šia Sutartimi susiję pranešimai, prašymai, kiti dokumentai ar susirašinėjimas yra siunčiami elektroniniu paštu, įteikiami pasirašytinai, jų originalus visais atvejais įteikiant kitai Šaliai asmeniškai ar siunčiant registruotu ar kurjeriniu paštu, kiekvienam iš jų Sutartyje nurodytu atitinkamu adresu.
14.3. Visi ginčai ir nesusitarimai, kylantys iš šios Sutarties ir/ar susiję su jos aiškinimu ir vykdymu, tarp Šalių sprendžiami derybomis. Jeigu Sutarties Šalys šių ginčių ir nesusitarimų negali išspręsti derybomis, jie sprendžiami teisme pagal Užsakovo buveinės vietą Lietuvos Respublikos teisės aktų nustatyta tvarka.
14.4. Nė viena Šalis neturi teisės perleisti visų arba dalies teisės ir pareigų pagal šią Sutartį jokiai trečiajai šaliai be išankstinio raštiško kitos Šalies sutikimo.
14.5. Vykdydamos Sutartį Šalys įsipareigoja asmens duomenų tvarkymą vykdyti teisėtai – laikantis Bendrojo duomenų apsaugos reglamento 2016/679 (BDAR), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų tvarkymą.
14.6. Pasikeitus adresams, telefonų numeriams, banko rekvizitams, Sutarties Šalys įsipareigoja apie tai nedelsdamos raštu informuoti viena kitą.
14.7. Už Sutarties vykdymą ir priežiūrą atsakingi asmenys:
14.7.1. Užsakovo atstovas: ___________________.
14.7.2. Rangovo atstovas: ____________________.
14.8. Sutartis sudaryta 2 (dviem) egzemplioriais, turinčiais vienodą juridinę galią, po 1 (vieną) egzempliorių kiekvienai Šaliai. Kai Sutartį Šalys pasirašo kvalifikuotais elektroniniais parašais, pasirašomas 1 (vienas) elektroninis Sutarties egzempliorius, kuriuo Šalys pasidalina elektroninių ryšių priemonėmis.
14.9. Sutarties priedai yra neatskiriamos Sutarties dalys:
14.9.1. Sutarties priedas Nr. 1 – Techninė specifikacija.
14.9.2. Sutarties priedas Nr. 2 – Komercinis pasiūlymas.


15. ŠALIŲ REKVIZITAI IR PARAŠAI

	UŽSAKOVAS
Biudžetinė įstaiga
Lietuvos sporto centras
Adresas Viršuliškių g. 107, 07171 Vilnius
Kodas 188600743
PVM m. k. LT886007413
A. s. LT604040063610001599
Lietuvos Respublikos finansų ministerija
Tel. +370 678 89959
El. p. sekretoriatas@lscentras.lt

Direktorius 
__________________
(parašas)
	RANGOVAS
Pavadinimas
Adresas 
Kodas 
PVM m. k. 
A. s 
Bankas 
Tel. +370 
El. p. @


Direktorius
_________________
(parašas)



